**Siim Ennemuist** (sündinud 5. detsembril 1989 Kuressaares) on eesti võrkpallur.

Ta on mänginud mitmes Eesti meistriliigaklubis ja Eesti võrkpallikoondises.

Sportlaskarjäär
---------------

### Koondis

Siim Ennemuist mängis Eesti võrkpallikoondises aastatel 2012–2013 ning esindas Eestit kokku 18 mängus. Peatreener Avo Keel kutsus ta esimest korda koondisse 2012. aasta kevadel, kui algasid ettevalmistused EM-valikmängudeks, ning valiti koondisse ka sama aasta sügisel EM-valikmängudel. 2013. aasta suvel mängis ta koondises MM-valikturniiri teises voorus, kus tagati koht järgmises ringis. Ennemuist kutsuti koondisse ka 2014. ja 2015. aastal, kuid mängudel ta erinevatel põhjustel ei osalenud. Euroopa meistrivõistluste finaalturniiril ega Euroopa liigas pole ta koosseisus olnud.

### Klubivõrkpall

Siim Ennemuist hakkas Selver Tallinna esindusmeeskonnas mängima 2008/09 hooaja keskel, pärast keskblokeerija Ardo Kreegi klubist lahkumist. Sel hooajal võideti klubiga Schenkeri Liiga ja Eesti meistrivõistlused, kuid Siimu mänguaeg oli väga lühike.

Järgmisest hooajast mängis Ennemuist TTÜ võrkpalliklubis. Ta oli Schenkeri liiga põhiturniiri parim blokeerija. Medalid jäid siiski võitmata – Schenkeri liiga ja Eesti meistrivõistlused lõpetati kuuenda kohaga ning Eesti karikavõistlustel langeti konkurentsist poolfinaalis.

Hooajaks 2010/11 liitus ta Tartu meistriliiga klubiga Tartu Pere Leib. Eesti meistrivõistlustel saavutati teine koht. Järgmisel hooajal võideti Schenker liiga ja Eesti meistrivõistlused; Eesti karikavõistlustel jäädi teiseks. Ennemuisti jaoks olid võidud erilised, kuna seekord oli ta ise meeskonnas põhimängija rollis.

Siim Ennemuist alustas 2012. aasta sügisel õpingud Tallinnas ning hakkas uuesti mängima Tallinna Tehnikaülikooli võrkpalliklubis. Eesti meistriliiga žürii valis ta 2013. aastal märtsikuu parimaks mängijaks. TTÜ võitis sel hooajal Schenkeri liiga, Eesti meistrivõistlustel saadi kolmas koht. Ennemuist mängis klubis ka hooajal 2013/14, kuid sel hooajal vaevasid Ennemuisti põlveprobleemid, mille tõttu tuli treeninguid ja mänge vahele jätta. Võideti Eesti karikavõistlused, kuid ülejäänud võistlustel medaleid ei võidetud. Ennemuist jäi klubisse ka kolmandaks hooajaks. Esmakordselt osaleti CEV Challenge Cupil, kus jäädi pidama 1/16 finaali. Saja liigas ja Eesti meistrivõistlustel saadi kolmas koht ning Eesti karikavõistlustel teine koht. Hooajal 2015/16 kandis Ennemuist meeskonna kapteni rolli, medalid jäid saavutamata.

Hooajaks 2016/17 liitus Ennemuist uuesti Tallinna meistriliigaklubiga Selver Tallinn. Klubi osales tugevuselt esimeses ja teises eurosarjas – CEV Meistrite liigas ja CEV Cupil, kus eelringidest kaugemale ei jõutud. Tuldi Eesti meistriks; Eesi karikavõistlustel jäädi teiseks. Ennemuist maadles kevadel finaalturniiride ajal vigastustega.

Uueks hooajaks (2017/18) vahetas ta koduklubi ning liitus Rakvere võrkpalliklubiga. Medalitele üheski liigas küll ei jõutud, kuid Ennemuist valiti Credit24 Meistriliiga parimaks temporündajaks.

Hooajaks 2018/19 liitus Ennemuist Saaremaa võrkpalliklubiga, kes osales ka tugevuselt kolmandas eurosarjas, CEV Challenge Cupil, kus jõuti 1/16 finaali. Võideti Eesti karikavõistlused. Ennemuist maadles pikalt põlvevigastusega ning hooaja keskel (2019 jaanuari lõpus) liitus ta Pärnu võrkpalliklubiga. Selle klubivahetusega sai temast esimene mängija, kes on samal hooajal mänginud kõikides Eesti meistriliigas osalevate klubide meeskonnas. Klubiga tuldi Eesti meistriks.

Siim Ennemuist ütles meediale 2019. aasta suvel, et lõpetab tervislikel põhjustel meistriliiga tasemel võrkpalli mängimise ning keskendub uutele väljakutsetele. Sellegipoolest on ta üksikutes meistriliiga mängudes eri võistkondade koosseisudes hiljemgi mänginud (2019. aastal Pärnu VK võistkonnas ja 2021. aastal Selver Tallinna ridades).

### Rannavõrkpall

Pärast saalivõrkpallurikarjääri lõppu harrastab ta rannavõrkpalli.

2016. aasta suvel osales Siim Ennemuist koos Dmitri Korotkoviga Pärnus toimunud üliõpilaste maailmameistrivõistlustel, kus saadi 21. koht.

2020. aasta suvel osales ta Kaarel Pomerantsiga Eesti meistrivõistlustel, kuid veerandfinaalis tulid neile vastu hilisemad meistrid Kusti Nõlvak ja Mart Tiisaar ning langeti konkurentsist.

2022. aasta suvest hakkas ta mängima koos Urmas Piigiga Eestis turniire ja meistrivõistlusi. Võideti 2022. aasta Eesti rannavõrkpalli suvine karikasari; Eesti meistrivõistlustel jõuti finaali, kus tuli Kristo Kollo ja Karl Jaani paremust tunnistada. 2023. aasta aprillis plaaniti teha debüüt MK-sarja madalaimas, Futures etapil (Satunis Tais), kuid esimesena jäädi mängijate reservi ja rahvusvaheline debüüt jäi tegemata. Samuti otsustati reisi käigus, et paar sel hooajal rohkem koos ei mängi ja mõlemad mängijad jätkavad uute paarilistega.

Saavutused
----------

### Saalivõrkpall

**Balti liiga**

* 2008/2009  Selver Tallinnaga
* 2011/2012  Tartu Pere Leivaga
* 2012/2013  TTÜ võrkpallimeeskonnaga
* 2014/2015  TTÜ võrkpallimeeskonnaga
* 2018/2019  Pärnu võrkpalliklubiga

**Eesti meistrivõistlused**

* 2008/2009  Selver Tallinnaga
* 2010/2011  Tartu Pere Leivaga
* 2011/2012  Tartu Pere Leivaga
* 2012/2013  TTÜ võrkpallimeeskonnaga
* 2014/2015  TTÜ võrkpallimeeskonnaga
* 2016/2017  Selver Tallinnaga
* 2018/2019  Pärnu võrkpalliklubiga

**Eesti karikavõistlused**

* 2011/2012  Tartu Pere Leivaga
* 2013/2014  TTÜ võrkpallimeeskonnaga
* 2014/2015  TTÜ võrkpallimeeskonnaga
* 2016/2017  Selver Tallinnaga
* 2018/2019  Saaremaa võrkpalliklubiga

**Individuaalsed auhinnad**

* 2017/2018 Balti liiga parim temporündaja

### Rannavõrkpall

* 2022  Eesti meistrivõistlused Urmas Piigiga

Viited
------

1. ↑  Mängud koondises (mehed). Eesti Võrkpalli Liidu koduleht.
2. ↑  Keel kutsus võrkpallikoondisesse kuus uut meest Postimees Sport arhiiv, 03.05.2012.
3. ↑  Selgus võrkpallikoondise lõplik koosseis Postimees Sport arhiiv, 04.09.2012.
4. ↑  Keel paneb kodusel MM-valikturniiril panuse äraproovitud kaardiväele Postimees Sport arhiiv, 23.05.2013.
5. ↑  Kreek sai Rennes'i Volleyga lepingu Postimees Sport arhiiv, 29.12.2008
6. ↑  Selver Tallinn Volleybox.
7. ↑  Õunpuu jätkab karjääri TTÜs Postimees Sport arhiiv, 16.07.2009.
8. ↑  Meresaar nimetati põhiturniiri parimaks mängijaks Postimees Sport arhiiv, 09.02.2010.
9. ↑  TTÜ VK Volleybox.
10. ↑  Tartu Pere Leib hakkab komplekteeruma Tartu Postimees arhiiv, 12.08.2010.
11. ↑  Tartu Pere Leib on komplekteeritud Tartu Postimees arhiiv, 11.08.2011.
12. ↑  Tartu Pere Leib Volleybox.
13. ↑  Siim Ennemuist võitis Pere Leivas Schenkeri liiga Saarte Hääl arhiiv, 06.03.2012.
14. ↑  Eesti meistrit ootavad muutused Tartu Postimees arhiiv, 16.06.2012.
15. ↑  Võrkpalliliiga märtsikuu parim mängija oli Siim Ennemuist Postimees Sport arhiiv, 03.04.2013.
16. ↑  Saarlased tulid TTÜ-ga Schenkeri liiga meistriks Saarte Hääl arhiiv, 05.03.2013.
17. ↑  TTÜ alistas Tartu ja teenis pronksmedalid Postimees Sport arhiiv, 09.04.2013
18. ↑  Pärnu ja Tartu täienevad, pealinna klubid sisuliselt komplekteeritud Postimees Sport arhiiv, 14.06.2013.
19. ↑  Operatsioonil käinud Kusti Nõlvakule teeb selg jätkuvalt valu Postimees Sport arhiiv, 08.01.2014.
20. ↑  Karikavõit avas TTÜ-le tee Euroopasse Postimees Sport arhiiv, 16.12.2013.
21. ↑  TTÜ meeskond on jõudmas komplekteerimisega lõpusirgele Postimees Sport arhiiv, 06.08.2014.
22. ↑  Siim Ennemuist liitub Selveriga, TTÜ jätkab üksnes noormängijatega ERR Sport arhiiv, 06.06.2016.
23. ↑  Selver Tallinn Volleybox.
24. ↑  Rakvere võrkpalliklubi sai üliolulise täienduse Postimees Sport arhiiv, 22.07.2017.
25. ↑  Rakvere VK Volleybox.
26. ↑  Saaremaa napsas Rakverelt saarlase endale Postimees Sport arhiiv, 31.05.2018.
27. ↑  Saaremaa võrkpalliklubi tegi tempoosakonnas huvitava vangerduse Postimees Sport, 30.01.2019.
28. ↑  Siim Ennemuist tegi Pärnusse siirdudes Eesti võrkpalliajalugu Võrkpall24, 31.01.2019.
29. ↑  Pärnu Võrkpalliklubi krooniti nelja-aastase vaheaja järel Eesti meistriks Postimees Sport, 21.04.2019.
30. ↑  Võrkpallur Siim Ennemuist riputab ketsid varna Saarte Hääl, 13.09.2019.
31. ↑  "Uue" mängijaga Eesti vollemeister sai Läti tšempionilt viiegeimilises lahingus lüüa Pärnu Postimees, 06.10.2019.
32. ↑  Ennemuist tõttas tuttavale treenerile appi ja naasis kõrgliigas väljakule ERR Sport, 11.01.2021.
33. ↑  Tudengite MM-ile tulevad Kontinentaalkarikasarja võitjad ERR Sport arhiiv, 11.07.2016.
34. ↑  Nõlvak ja Tiisaar said tudengite MMil üheksanda koha Postimees Sport arhiiv, 16.07.2016.
35. ↑  Järelvaadatav ⟩ Tiisaar ja Nõlvak krooniti Paides rannavõrkpalli Eesti meistriteks Postimees Sport, 16.08.2020.
36. ↑  Paides tõmmati joon alla rannavõrkpalli suvisele karikasarjale ERR Sport, 08.08.2022.
37. ↑  Eesti meistriteks krooniti Kollo – Jaani ja Jürgenson – Kuivonen ERR Sport, 28.08.2022.
38. ↑  Satun, THA 2023 Teams, Reserve Volleyball World Beach Pro Tour (vaadatud 08.06.2023).
39. ↑  Kõrvuni liivas #4 | MK-debüüt Tais: tagasi koju mänguta ja uue paarilisega YouTube, 17.05.2022.

Välislingid
-----------

* Siim Ennemuist Volleybox